钦定古今图书集成/理学汇编/学行典/第106卷 > 朱子全书 > 《漳州龙岩县学记》
## 钦定古今图书集成/理学汇编/学行典/第106卷 > 朱子全书 > 《漳州龙岩县学记》

夫所谓“圣贤之学者，非有难知难能之事也。孝弟忠
信，礼义廉耻，以修其身，而求师取友，颂诗读书，以穷
事物之理而已。”是二端者，岂二三子之所不知不能
哉？特怵迫于俯仰衣食之资而不暇顾，诱夺于场屋
雕篆之习而不及为尔。夫徇区区目前近小之利，而
忘其所贵于己者，固已悖矣。况其所徇，又未必果可
求也。二三子循已事而观之，则曷若慨然反是心以
求之，而一用其力于吾之所谓者乎？使吾孝弟忠信
礼义廉耻之行日笃，而身无不修也；求师取友，颂诗
读书之趣日深，而理无不得也。则自身而家，自家而
国，以达于天下，将无所处而不当。固不必求道义功
烈之显于时，而根深末茂，实大声闳，将有自然不可
揜者矣。